Деси Тенекеджиева става Людмила Живкова
Деси Тенекеджиева ще реализира стара обща идея с режисьора Иво Палмов като пусне книга и филм за Людмила Живкова. Естествено, тя ще играе главната роля. "Като продуцент обичам не само сигурността, но и да експериментирам. Като актриса обожавам предизвикателствата. А като отявлена антикомунистка ще ми бъде повече от любопитно да вляза в образа на тази изключителна жена с различна от моята политическа идеология. (Да не забравяме, че преди месеци излезе последният ми филм като продуцент "Звярът е още жив", който показва отношението ми по темата), казва Деси. Жена родена в неподходящо за нея историческо време... Жена, претърпяла пълна духовна трансформация... Жена - дъщеря на баща си, но и на Ванга, Рьорих, Сай Баба... Жена не можеща по никакъв начин повече да живее там и тогава... Жена огън, вятър и дух. Людмила. Очаквайте неочакваното... През април ще излезе и книга-антология, обединяваща всичко до този момент и много нови и любопитни факти, с автор и съставител Иво Милев. И веднага след това - продължаваме работа и по филма:) Ето повод да се върна за малко в България", завършва Деси, която от известно време живее в Лондон. Тя благодари на Иво Палмов, че са събудили този техен страхотен проект. Двамата са и съпродуценти на лентата.